Document ID: 31986D0268

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 20ής Μαΐου 1986
για την τροποποίηση της απόφασης 75/576/ΕΟΚ περί εξουσιοδοτήσεως της Ομοσπονδιακής Δημοκρατίας της Γερμανίας να περιορίσει την εμπορία σπόρων προς σπορά ή φυτών προς φύτευση ορισμένων ποικιλιών καλλιεργούμενων φυτικών ειδών
(Το κείμενο στη γερμανική γλώσσα είναι το μόνο αυθεντικό)
(86/268/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου ποικιλιών καλλιεργούμενων φυτικών ειδών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 15 παράγραφοι 2 και 3,
Εκτιμώντας:
ότι, σύμφωνα με το άρθρο 15 παράγραφος 1 της οδηγίας 70/457/ΕΟΚ, οι σπόροι προς σπορά ή φυτά προς φύτευση ποικιλιών καλλιεργούμενων φυτικών ειδών που έχουν γίνει επίσημα αποδεκτοί σ' ένα τουλάχιστον από τα κράτη μέλη και οι οποίοι επίσης πληρούν τις προϋποθέσεις που αναφέρονται στην εν λόγω οδηγία, δεν υπόκεινται, κατ' αρχήν, στην Κοινότητα σε περιορισμούς εμπορίας ως προς την ποικιλία·
ότι, εντούτοις, το άρθρο 15 παράγραφος 2 της εν λόγω οδηγίας προβλέπει ότι ένα κράτος μέλος μπορεί να εξουσιοδοτηθεί μετά από αίτησή του να απαγορεύσει την εμπορία σπόρων προς σπορά και φυτών προς φύτευση ορισμένων ποικιλιών·
ότι η Ομοσπονδιακή Δημοκρατία της Γερμανίας εξουσιοδοτήθηκε με την απόφαση 75/576/ΕΟΚ της Επιτροπής (3), να απαγορεύσει την εμπορία σπόρων προς σπορά ή φυτών προς φύτευση ορισμένων ποικιλιών καλλιεργούμενων φυτικών ειδών, συμπεριλαμβανομένων πέντε ποικιλιών γεωμήλων·
ότι η εξουσιοδότηση αυτή βασίστηκε, όσον αφορά τέσσερις από τις ποικιλίες γεωμήλων (Avanti, Prevalent, Primura, Procura), στη διαπίστωση ότι η καλλιέργειά τους στη Γερμανία θα μπορούσε να βλάψει από φυτοϋγειονομικής απόψεως την καλλιέργεια άλλων ποικιλιών γεωμήλων στη χώρα αυτή (άρθρο 15 παράγραφος 3 στοιχείο β) της οδηγίας 70/457/ΕΟΚ)·
ότι η περαιτέρω τεχνική εξέταση των κινδύνων που υπάρχουν σε παρόμοιες περιπτώσεις έδειξε ότι η καλλιέργεια επίσημα πιστοποιημένων γεωμήλων προς σπορά των ποικιλιών αυτών δεν είναι επιβλαβής για την καλλιέργεια των απογόνων τους·
ότι, κατά συνέπεια, η προαναφερόμενη διάταξη της οδηγίας 70/457/ΕΟΚ δεν δικαιολογεί πλέον την εξουσιοδότηση αυτή·
ότι, εντούτοις, τα αποτελέσματα των δοκιμασιών που πραγματοποιήθηκαν στη Γερμανία έδειξε επίσης ότι οι ποικιλίες Avanti και Prevalent είναι ιδιαίτερα επιρρεπείς σε μολύνσεις από τον ιό Υ και κατά συνέπεια δεν μπορούν να θεωρηθούν αντίστοιχα σαν πρώιμη και όψιμη ποικιλία, ώστε να έχουν αποτελέσματα στη Γερμανία, τα οποία, όσον αφορά το σύνολο των γνωρισμάτων τους ως προς την καλλιέργεια ή τη χρησιμοποίηση, θα αντιστοιχούσαν σε εκείνα που έχουν προκύψει από συγκρίσιμη ποικιλία η οποία είχε γίνει αποδεκτή στη χώρα αυτή (άρθρο 15 παράγραφος 3 στοιχείο γ) πρώτη περίπτωση της οδηγίας 70/457/ΕΟΚ) ·
ότι δεν θεωρούνται αντιπροσωπευτικά τα αποτελέσματα των ίδιων δοκιμασιών όσον αφορά την ποικιλία Primura, η οποία θεωρείται ιδιαίτερα πρώιμη, και την ποικιλία Procura η οποία έχει μια μέση ευαισθησία στις μολύνσεις από τον ιό Υ·
ότι, κατά συνέπεια, η άδεια που χορηγήθηκε για τις ποικιλίες Avanti και Prevalent θα πρέπει να συνεχίζει να ισχύει, αλλά σε διαφορετική βάση, και θα πρέπει να ανακληθεί η άδεια που χορηγήθηκε για τις ποικιλίες Primura και Procura·
ότι θα πρέπει να τροποποιηθεί ανάλογα η απόφαση 75/576/ΕΟΚ·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 1 παράγραφος 1 υπό V, της απόφασης 75/576/ΕΟΚ διαγράφονται οι ακόλουθες ποικιλίες:
- «Primura»,
- «Procura».
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 20 Μαΐου 1986.

Labels: 3
18
17
6